Velenu biex joqtol il-bebbux u l-bugħarwien biex dawn ma jieklux l-uċuħ tar-raba spiċċa b’mod abbużiv jintuża biex jinqatlu l-qtates tat-triq b’diżżapunt kbir għal dawk li jieħdu ħsiebhom. Petizzjoni fuq l-internet qed isejjaħ biex tieqaf l-importazzjoni ta’ dan il-velenu. Persuni li jitimgħu l-qtates qed jallegaw li l-velenu tal-bebbux u l-bugħarwien qed jintuża minn xi wħud li qed iħalltu dan il-velenu mal-ikel tal-qtates biex joqtlu il-qtates li jgħixu fit-triq. Lawrence Magrin li jitma’ mal-100 qattus, darbtejn kuljum, stqarr li din is-sitwazzjoni qed twassal għal mewta kiefra tal-qtates. Is-Sur Magrin qal li mhux l-ewwel darba li kellu jieħu qtates għall-kura għand veterinarju minħabba li jkunu kielu ikel ivvelenat bil-velenu tal-bebbux u l-bugħarwien. Il-qtates li jieklu dan il-velenu jispiċċaw jirrimettu, ikollhom diarrhea bid-demm u anke aċċessjonijiet. Is-Sur Magrin qal li jaqbel mal-petizzjoni fuq l-internet biex ikun hemm kontroll fuq dan il-velenu. Wieħed mill-importaturi ta’ dan il-prodott qal lil tvm.com.mt li l-importazzjoni tiegħu tibqa’ importati għall-iskop propju tiegħu. Nigel Borg Cardona qal li s’issa fis-suq ma teżistix alternattiva oħra għal dan il-prodott biex ikun kontrollat il-bebbux biex ma jiekolx l-uċuħ tar-raba.